Breithiúnas na Cúirte Breithiúnais (an Ceathrú Dlísheomra) an 9 Samhain 2023 (iarraidh ar réamhrialú ó Landgericht Aachen – an Ghearmáin) – Staatsanwaltschaft Aachen
(Cás C-819/21, 1 Staatsanwaltschaft Aachen)
(Tarchur chun réamhrialú – Comhar breithiúnach in ábhair choiriúla – Aitheantas a thabhairt do bhreithiúnais lena bhforchuirtear pianbhreitheanna coimeádta nó bearta lena mbaineann cailleadh saoirse chun críche a bhforfheidhmiúcháin i mBallstát eile – Cinneadh Réime 2008/909/CGB – Airteagal 3(4) agus Airteagal 8 – Diúltú a fhorfheidhmiú – An dara mír d’Airteagal 47 de Chairt um Chearta Bunúsacha an Aontais Eorpaigh – Ceart bunúsach chun triail chóir a fháil os comhair cúirt neamhspleách agus neamhchlaonta arna bunú roimhe sin le dlí – Easnaimh shistéamacha nó ghinearálaithe sa Bhallstát eisiúna – Measúnú dhá chéim – Cúlghairm fhionraí fhorghníomhú a ghabhann le pianbhreith choimeádta arna fhorchur ag Ballstát eile – Forfheidhmiú na pianbhreithe sin ag Ballstát eile)
Teanga an cháis: an Ghearmáinis
An chúirt a rinne an tarchur
Landgericht Aachen
Páirtithe sna príomhimeachtaí
Iarratasóir: Staatsanwaltschaft Aachen
Páirtí eile: M.D.
An chuid oibríochtúil
Ní mór Airteagal 3(4) agus Airteagal 8 de Chinneadh Réime 2008/909/CGB ón gComhairle an 27 Samhain 2008 maidir le prionsabal an aitheantais fhrithpháirtigh a chur i bhfeidhm ar bhreithiúnais in ábhair choiriúla lena bhforchuirtear pianbhreitheanna coimeádta nó bearta a bhaineann le cailleadh saoirse chun iad a fhorfheidhmiú san Aontas Eorpach, arna leasú le Cinneadh Réime 2009/299/CGB ón gComhairle an 26 Feabhra 2009,
a léiriú sa chaoi go gciallaíonn sé go bhféadfaidh údarás inniúil an Bhallstáit fhorghníomhaithe diúltú aitheantas a thabhairt do bhreithiúnas lena bhforchuirtear pianbhreith choiriúil arna tabhairt ag cúirt Ballstáit eile agus an breithiúnas sin a fhorfheidhmiú i gcás ina bhfuil fianaise aige ar easnaimh shistéamacha nó ghinearálaithe sa Bhallstát sin maidir leis an gceart chun triail chóir a fháil, go háirithe a mhéid a bhaineann le neamhspleáchas na gcúirteanna, agus i gcás ina bhfuil forais shubstaintiúla ann lena chreidiúint go bhféadfadh tionchar inláimhsithe a bheith ag na heasnaimh sin ar na himeachtaí coiriúla a tionscnaíodh i gcoinne an duine lena mbaineann. Is faoin údarás inniúil sa Bhallstát forghníomhaitheach atá sé measúnú a dhéanamh ar an staid sa Bhallstát eisiúna go dtí dáta an chiontaithe choiriúil a n-iarrtar aithint agus forghníomhú ina leith agus, más gá, go dtí dáta an chiontaithe nua as ar tháinig cúlghairm na fionraí a bhí ag gabháil ar dtús leis an bpianbhreith a n-iarrtar forghníomhú ina leith.
____________
1 IO C 198, 16.5.2022.